癸亥秋行縣夜寓下生院倦甚慨然有歸歟之興戲用壁間韻以盟泉石
作者：黄公度
朝代：宋

paragraphs: 何須輪擁朱，不願佩懸玉。
青山得去且歸去，謀生待足何時足。
林間招提金碧開，門外過客誰能來。
桂花落盡無人問，古牆秋逕生青苔。
舊山泉石故應好，菟裘不營亦可老。
此身已與三徑期，未分淵明迹如掃。